In nomine sanctæ et individuæ Trinitatis, ego Hugo, Autisiodorensis episcopus, notum fieri volo presentibus et futuris quod Ascelinus de Castro-Censurii, laudantibus uxore sua Autisiodorensi vocata et filiis suis Herberto et Gualcherio, pro salute animæ suæ et antecessorum suorum dedit Deo et monachis Sanctæ-Mariæ Pontiniacensis, ad pascua pecorum suorum, usuarium bosci sui qui dicitur Faiteit, sine aliqua contentione preter detrimentum pasnagii sui; concessit quoque et dedit ut etiam, omnibus annis illis quando fuerit ibi abundantia glandi aut faginæ, post Purificationem Beatæ-Marie, libere et absque ulla contradictione, ubique pascant; ceteris vero annis omni tempore per totam terram planam et nemorosam sine ulla contradictione pascant. Ut autem hoc donum firmius in perpetuum conservaretur, rogantes preceperunt mihi ut scriptum facerem, nostrique sigilli auctoritate confirmarem. Hujus rei testes sunt: Willelmus, abbas Fonteneti; et Stephanus, abbas Regniaci; Guitherius, monachus ejusdem; Ascelinus monachus Clarevallensis; Rainaldus, capellanus Marriaci; Stephanus, prepositus Castri-Censurii; Guido; Bona-Fides et Guarinus monachi Pontiniacenses. Actum apud Castrum-Censurii, anno ab Incarnatione Domini M C XLVIII; Eugenio III, Ludovico rege Francorum et duce Aquitanorum et Turcos debellante.